พอร์ตแลนด์

พอร์ตแลนด์ (อังกฤษ: Portland) เป็นเมืองที่มีประชากรมากที่สุดในรัฐออริกอน สหรัฐ ตั้งอยู่ในภูมิภาคแปซิฟิกตะวันตกเฉียงเหนือ ตั้งอยู่ทางทิศเหนือของรัฐออริกอน ใน ค.ศ. 2008 มีประชากรประมาณ 575,930 คน ทำให้พอร์ตแลนด์เป็นเมืองที่มีประชากรมากเป็นอันดับที่ 30 ของสหรัฐ และยังได้ชื่อว่าเป็นเมืองที่ร่มรื่นที่สุดในสหรัฐอีกด้วย พอร์ตแลนด์มีฉายาว่า "เมืองแห่งกุหลาบ" เนื่องจากมีสภาพภูมิอากาศที่เหมาะสมต่อการปลูกกุหลาบ โดยมีการจัดเทศกาลกุหลาบประจำปีที่เรียกว่า พอร์ตแลนด์โรสเฟสติวัล ซึ่งจัดขึ้นในช่วงเดือนมิถุนายน และยังมีสวนกุหลาบขนาดใหญ่ชื่อว่า อินเตอร์เนชันแนลโรสเทสต์การ์เดน อยู่ในพื้นที่ของวอชิงตันพาร์ก โดยประกอบไปด้วยต้นกุหลาบกว่า 10,000 ต้น และมีมากกว่า 600 สายพันธุ์ นอกจากนี้ พอร์ตแลนด์เป็นที่ตั้งของสวนสาธารณะมิลเอนส์ ซึ่งเคยได้ชื่อว่าเป็นสวนสาธารณะที่มีขนาดเล็กที่สุดในโลก ในช่วงทศวรรษ 1970 จนถึงต้นทศวรรษ 2020 ภูมิอากาศ พอร์ตแลนด์มีลักษณะภูมิอากาศแบบเมดิเตอร์เรเนียน โดยฤดูร้อนอากาศอบอุ่น มักมีท้องฟ้าแจ่มใสและฝนตกน้อย อุณหภูมิเฉลี่ยระหว่าง 15 ถึง 28 องศาเซลเซียสในเดือนกรกฎาคมและสิงหาคม ขณะที่ฤดูหนาวอากาศเย็น มักมีท้องฟ้าครื้มและฝนตกชุก อุณหภูมิเฉลี่ยระหว่าง 2 ถึง 8 องศาเซลเซียสในเดือนธันวาคมและมกราคม พายุฟ้าคะนองและพายุทอร์นาโดในพอร์ตแลนด์ถือว่าพบได้น้อยครั้งมาก ขณะที่คลื่นความร้อนพบได้เป็นครั้งคราว อย่างไรก็ตาม ปรากฏการณ์โดมความร้อนจากคลื่นความร้อนที่ปกคลุมฝั่งตะวันตกของทวีปอเมริกาเหนือในปี ค.ศ. 2021 ก็ส่งผลกระทบต่อพอร์ตแลนด์อย่างมาก โดยสถิติอุณหภูมิสูงสุดตลอดกาลวัดได้ 116 องศาฟาเรนไฮต์ (46.7 องศาเซลเซียส) เมื่อวันที่ 28 มิถุนายน ค.ศ. 2021 พอร์ตแลนด์มีปริมาณหยาดน้ำฟ้ารวมทั้งปีประมาณ 900 - 1,000 มิลลิเมตร โดยมีฝนตกเฉลี่ย 157 วันต่อปี และมีแสงแดดรวมทั้งปีประมาณ 2,300 ชั่วโมง สำหรับหิมะพบได้เป็นครั้งคราว อ้างอิง แหล่งข้อมูลอื่น เว็บไซต์เมืองพอร์ตแลนด์ แนะนำการท่องเที่ยวเมืองพอร์ตแลนด์